1.《咏司马彪续汉志》作者:李世民

二仪初创象,三才乃分位。非惟树司牧,固亦垂文字。绵代更膺期,芳图无辍记。炎汉承君道,英谟纂神器。潜龙既可跃,逵兔奚难致。前史殚妙词,后昆沉雅思。书言扬盛迹,补阙兴洪志。川谷犹旧途,郡国开新意。梅山未觉朽,谷水谁云异。车服随名表,文物因时置。凤戟翼康衢,銮舆总柔辔。清浊必能澄,洪纤幸无弃。观仪不失序,遵礼方由事。政宣竹律和,时平玉条备。文囿雕奇彩,艺门蕴深致。云飞星共流,风扬月兼至。类禋遵令典,坛壝资良地。五胜竟无违,百司诚有庇。粤予承暇景,谈丛引泉秘。讨论穷义府,看核披经笥。大辨良难仰,小学终先匮。闻道谅知荣,含毫孰忘愧。

2.《吊白居易》作者:李忱

缀玉联珠六十年,谁教冥路作诗仙。浮云不系名居易,造化无为字乐天。童子解吟长恨曲,胡儿能唱琵琶篇。文章已满行人耳,一度思卿一怆然。

3.《哭胡十八遇》作者:张籍

早得声名年尚少,寻常志气出风尘。文场继续成三代,家族辉华在一身。幼子见生才满月,选书知写未呈人。送君帐下衣裳白,数尺坟头柏树新。

4.《琴曲歌辞·明月引》作者:卢照邻

洞庭波起兮鸿雁翔,风瑟瑟兮野苍苍。浮云卷霭,明月流光。荆南兮赵北,碣石兮潇湘。澄清规于万里,照离思于千行。横桂枝于西第,绕菱花于北堂。高楼思妇,飞盖君王。文姬绝域,侍子他乡。见胡鞍之似练,知汉剑之如霜。试登高而极目,莫不变而回肠。

5.《明月引》作者:卢照邻

洞庭波起兮鸿雁翔,风瑟瑟兮野苍苍。浮云卷霭,明月流光。荆南兮赵北,碣石兮潇湘。澄清规于万里,照离思于千行。横桂枝于西第,绕菱花于北堂。高楼思妇,飞盖君王。文姬绝域,侍子他乡。见胡鞍之似练,知汉剑之如霜。试登高而骋目,莫不变而回肠。

6.《同崔录事哭郑员外》作者:卢照邻

文学秋天远,郎官星位尊。伊人表时彦,飞誉满司存。楚席光文雅,瑶山侍讨论。凤词凌汉阁,龟辩罩周园。已陪东岳驾,将逝北溟鲲。如何万化尽,空叹九飞魂。白马西京驿,青松北海门。夜台无晓箭,朝奠有虚尊。一代儒风没,千年陇雾昏。梁山送夫子,湘水吊王孙。仆本多悲泪,沾裳不待猿。闻君绝弦曲,吞恨更无言。

7.《古风》作者:李白

大雅久不作,吾衰竟谁陈。王风委蔓草,战国多荆榛。龙虎相啖食,兵戈逮狂秦。正声何微茫,哀怨起骚人。扬马激颓波,开流荡无垠。废兴虽万变,宪章亦已沦。自从建安来,绮丽不足珍。圣代复元古,垂衣贵清真。群才属休明,乘运共跃鳞。文质相炳焕,众星罗秋旻。我志在删述,垂辉映千春。希圣如有立,绝笔于获麟。蟾蜍薄太清,蚀此瑶台月。圆光亏中天,金魄遂沦没。螮蝀入紫微,大明夷朝晖。浮云隔两曜,万象昏阴霏。萧萧长门宫,昔是今已非。桂蠹花不实,天霜下严威。沈叹终永夕,感我涕沾衣。秦皇扫六合,虎视何雄哉。飞剑决浮云,诸侯尽西来。明断自天启,大略驾群才。收兵铸金人,函谷正东开。铭功会稽岭,骋望琅琊台。刑徒七十万,起土骊山隈。尚采不死药,茫然使心哀。连弩射海鱼,长鲸正崔嵬。额鼻象五岳,扬波喷云雷。鬐鬣蔽青天,何由睹蓬莱。徐巿载秦女,楼船几时回。但见三泉下,金棺葬寒灰。凤飞九千仞,五章备彩珍。衔书且虚归,空入周与秦。横绝历四海,所居未得邻。吾营紫河车,千载落风尘。药物秘海岳,采铅青溪滨。时登大楼山,举手望仙真。羽驾灭去影,飙车绝回轮。尚恐丹液迟,志愿不及申。徒霜镜中发,羞彼鹤上人。桃李何处开,此花非我春。唯应清都境,长与韩众亲。太白何苍苍,星辰上森列。去天三百里,邈尔与世绝。中有绿发翁,披云卧松雪。不笑亦不语,冥栖在岩穴。我来逢真人,长跪问宝诀。粲然启玉齿,授以炼药说。铭骨传其语,竦身已电灭。仰望不可及,苍然五情热。吾将营丹砂,永与世人别。代马不思越,越禽不恋燕。情性有所习,土风固其然。昔别雁门关,今戍龙庭前。惊沙乱海日,飞雪迷胡天。虮虱生虎鹖,心魂逐旌旃。苦战功不赏,忠诚难可宣。谁怜李飞将,白首没三边。五鹤西北来,飞飞凌太清。仙人绿云上,自道安期名。两两白玉童,双吹紫鸾笙。去影忽不见,回风送天声。我欲一问之,飘然若流星。愿餐金光草,寿与天齐倾。咸阳二三月,宫柳黄金枝。绿帻谁家子,卖珠轻薄儿。日暮醉酒归,白马骄且驰。意气人所仰,冶游方及时。子云不晓事,晚献长杨辞。赋达身已老,草玄鬓若丝。投阁良可叹,但为此辈嗤。庄周梦胡蝶,胡蝶为庄周。一体更变易,万事良悠悠。乃知蓬莱水,复作清浅流。青门种瓜人,旧日东陵侯。富贵故如此,营营何所求。齐有倜傥生,鲁连特高妙。明月出海底,一朝开光曜。却秦振英声,后世仰末照。意轻千金赠,顾向平原笑。吾亦澹荡人,拂衣可同调。黄河走东溟,白日落西海。逝川与流光,飘忽不相待。春容舍我

8.《酬殷明佐见赠五云裘歌》作者:李白

我吟谢脁诗上语,朔风飒飒吹飞雨。谢脁已没青山空,后来继之有殷公。粉图珍裘五云色,晔如晴天散彩虹。文章彪炳光陆离,应是素娥玉女之所为。轻如松花落金粉,浓似苔锦含碧滋。远山积翠横海岛,残霞飞丹映江草。凝毫采掇花露容,几年功成夺天造。故人赠我我不违,著令山水含清晖。顿惊谢康乐,诗兴生我衣。襟前林壑敛暝色,袖上云霞收夕霏。群仙长叹惊此物,千崖万岭相萦郁。身骑白鹿行飘飖,手翳紫芝笑披拂。相如不足跨鹔鹴,王恭鹤氅安可方。瑶台雪花数千点,片片吹落春风香。为君持此凌苍苍,上朝三十六玉皇。下窥夫子不可及,矫首相思空断肠。

9.《流夜郎赠辛判官》作者:李白

昔在长安醉花柳,五侯七贵同杯酒。气岸遥凌豪士前,风流肯落他人后。夫子红颜我少年,章台走马著金鞭。文章献纳麒麟殿,歌舞淹留玳瑁筵。与君自谓长如此,宁知草动风尘起。函谷忽惊胡马来,秦宫桃李向明开。我愁远谪夜郎去,何日金鸡放赦回。

10.《登黄山凌歊台送族弟溧阳尉济充泛舟赴华阴》作者:李白

鸾乃凤之族,翱翔紫云霓。文章辉五色,双在琼树栖。一朝各飞去,凤与鸾俱啼。炎赫五月中,朱曦烁河堤。尔从泛舟役,使我心魂凄。秦地无碧草,南云喧鼓鼙。君王减玉膳,早起思鸣鸡。漕引救关辅,疲人免涂泥。宰相作霖雨,农夫得耕犁。静者伏草间,群才满金闺。空手无壮士,穷居使人低。送君登黄山,长啸倚天梯。小舟若凫雁,大舟若鲸鲵。开帆散长风,舒卷与云齐。日入牛渚晦,苍然夕烟迷。相思定何许,杳在洛阳西。

11.《秋夜与刘砀山泛宴喜亭池》作者:李白

明宰试舟楫,张灯宴华池。文招梁苑客,歌动郢中儿。月色望不尽,空天交相宜。令人欲泛海,只待长风吹。

12.《送李垣先辈归嵩少旧居》作者:刘驾

高秋灞浐路,游子多惨戚。君于此地行,独似寻春色。文章满人口,高第非苟得。要路在长安,归山却为客。,狂歌罢叹息。我岂无故山,千里同外国。

13.《洛阳尘》作者:贯休

昔时昔时洛城人,今作茫茫洛城尘。我闻富有石季伦,楼台五色干星辰。乐如天乐日夜闻,锦姝绣妾何纷纷。真珠帘中,姑射神人。文金线玉,香成暮云。孙秀若不杀,晋室应更贫。伊水削行路,冢石花磷磷。苍茫金谷园,牛羊龁荆榛。飞鸟好羽毛,疑是绿珠身。

14.《古意九首》作者:贯休

一雨火云尽,闭门心冥冥。兰花与芙蓉,满院同芳馨。佳人天一涯,好鸟何嘤嘤。我有双白璧,不羡于虞卿。我有径寸珠,别是天地精。玩之室生白,潇洒身安轻。只应天上人,见我双眼明。阳乌烁万物,草木怀春恩。茫茫尘土飞,培壅名利根。我本是蓑笠,幼知天子尊。学为毛氏诗,亦多直致言。不慕需臑类,附势同崩奔。唯寻桃李蹊,去去长者门。美人如游龙,被服金鸳鸯。手把古刀尺,在彼白玉堂。文章深掣曳,珂珮鸣丁当。好风吹桃花,片片落银床。何妨学羽翰,远逐朱鸟翔。乾坤有清气,散入诗人脾。圣贤遗清风,不在恶木枝。千人万人中,一人两人知。忆在东溪日,花开叶落时。几拟以黄金,铸作钟子期。莫轻白云白,不与风雨会。莫见守羊儿,或是初平辈。人生非日月,光辉岂常在。一荣与一辱,古今常相对。君不见于公门,子孙好冠盖。古交如真金,百炼色不回。今交如暴流,倏忽生尘埃。我愿君子气,散为青松栽。我恐荆棘花,只为小人开。伤心复伤心,吟上高高台。常思谢康乐,文章有神力。是何清风清,凛然似相识。一种为顽嚚,得作翻经石。一种为枯槁,得作登山屐。永嘉为郡后,山水添鲜碧。何当学羽翰,一去观遗迹。常思李太白,仙笔驱造化。玄宗致之七宝床,虎殿龙楼无不可。一朝力士脱靴后,玉上青蝇生一个。紫皇殿前五色麟,忽然掣断黄金锁。五湖大浪如银山,满船载酒挝鼓过。贺老成异物,颠狂谁敢和。宁知江边坟,不是犹醉卧。忆在山中时,丹桂花葳蕤。红泉浸瑶草,白日生华滋。箬屋开地炉,翠墙挂藤衣。看经竹窗边,白猿三两枝。东峰有老人,眼碧头骨奇。种薤煮白石,旨趣如婴儿。月上来打门,月落方始归。授我微妙诀,恬澹无所为。别来六七年,只恐白日飞。

15.《遇叶进士》作者:贯休

文章拟真宰,仪冠冷如璧。山寺偶相逢,眼青胜山色。气隆多慷慨,语澹无他力。金绳残果落,竹阁凉雨滴。自愧龙钟人,见此冲天翼。

16.《送卢瞻罢庐陵幕归阌乡》作者:贯休

文行成身事,从知贵得仁。归来还寂寞,何以慰交亲。芳草色似动,胡桃花又新。昌朝有知己,好作谏垣臣。

17.《闻李频员外卒》作者:贯休

苍苍难可问,问答亦难闻。落叶平津岸,愁人李使君。文章应力竭,茅土始天分。又逐东风去,迢迢隔岭云。

18.《闻知闻赴成都辟请》作者:贯休

文翁还化蜀,帟幕列鹓鸾。饮水临人易,烧山觅士难。锦机花正合,棕蕈火初干。知己相思否,如何借羽翰。

19.《寿春节进大蜀皇帝五首》作者:贯休

上玄大帝降坤维,箕尾为臣副圣期。岂比赤光盈室日,全同白象下天时。文经武纬包三古,日角龙颜遏四夷。今日降神天上会,愿将天福比须弥。异香滴露降纷纷,紫电环枢照禁门。先冠百王临亿兆,后称十号震乾坤。羲轩之道方为道,草木沾恩始是恩。今以謏才歌睿德,犹如饮海妙难论。茂祉遐宣胜事并,薰风微入舜弦清。四洲不必归王化,一统那能计圣情。合合鼓钟膏雨滴,峨峨宫阙瑞烟横。西逾昆岳东连海,谁不梯山贺圣明。远人玉帛尽来归,及物天慈物物肥。春力遍时皆甲拆,王言闻者尽光辉。家家锦绣香醪熟,处处笙歌乳燕飞。为报蜀皇勤祷祝,圣明天子古今稀。积劫修来似炼金,为皇为帝万灵钦。能当浊世为清世,始见君心是佛心。九野黎民耕浩浩,百蛮朝骑日駸駸。今朝献寿将何比,愿似庄椿一万寻。

20.《避地毗陵,寒月上孙徽使君兼寄东阳王使君三》作者:贯休

一到毗陵心更劳,冷吟闲步拥云袍。岂缘思妙尘埃少,自是风清物态高。野色疏黄连楚甸,故山奇碧隔河桥。终须愚谷中安致,不是人间好羽毛。常忆双溪八咏前,讲诗论道接清贤。文欺白凤真难及,药撚红蕖岂偶然。花湿瑞烟粘玉磬,帘垂幽鸟啄苔钱。自怜不是悠悠者,吟嚼真风二十年。雷车雨滴阶声,寂寞焚香独闭扃。锦绣文章无路达,袴襦歌咏隔墙听。松声冷浸茶轩碧,苔点狂吞纳线青。唯有孤高江太守,不忘病客在禅灵。

21.《送郑侍郎骞赴阙》作者:贯休

文章国器尽琅玕,朝骑駸駸岁欲残。彩笔只宜天上用,绣衣偏称雪中看。休惊断雁离三楚,渐入祥烟下七槃。翰苑旧知凭与说,紫金轮畔寄书难。

22.《赠何兆》作者:李端

文章似扬马,风骨又清羸。江汉君犹在,英灵信未衰。

23.《招文士饮》作者:孟郊

曹刘不免死,谁敢负年华。文士莫辞酒,诗人命属花。退之如放逐,李白自矜夸。万古忽将似,一朝同叹嗟。何言天道正,独使地形斜。南士愁多病,北人悲去家。梅芳已流管,柳色未藏鸦。相劝罢吟雪,相从愁饮霞。醒时不可过,愁海浩无涯。

24.《南阳公请东樱桃亭子春宴》作者:孟郊

万木皆未秀,一林先含春。此地独何力,我公布深仁。霜叶日舒卷,风枝远埃尘。初英濯紫霞,飞雨流清津。赏异出嚣杂,折芳积欢忻。文心兹焉重,俗尚安能珍。碧玉妆粉比,飞琼秾艳均。鸳鸯七十二,花态并相新。常恐遗秀志,迨兹广宴陈。芳菲争胜引,歌咏竟良辰。方知戏马会,永谢登龙宾。

25.《赠苏州韦郎中使君》作者:孟郊

谢客吟一声,霜落群听清。文含元气柔,鼓动万物轻。嘉木依性植,曲枝亦不生。尘埃徐庾词,金玉曹刘名。章句作雅正,江山益鲜明。萍蘋一浪草,菰蒲片池荣。曾是康乐咏,如今搴其英。顾惟菲薄质,亦愿将此并。

26.《赠郑夫子鲂》作者:孟郊

天地入胸臆,吁嗟生风雷。文章得其微,物象由我裁。宋玉逞大句,李白飞狂才。苟非圣贤心,孰与造化该。勉矣郑夫子,骊珠今始胎。

27.《戏赠无本》作者:孟郊

长安秋声干,木叶相号悲。瘦僧卧冰凌,嘲咏含金痍。金痍非战痕,峭病方在兹。诗骨耸东野,诗涛涌退之。有时踉跄行,人惊鹤阿师。可惜李杜死,不见此狂痴。燕僧耸听词,袈裟喜新翻。北岳厌利杀,玄功生微言。天高亦可飞,海广亦可源。文章杳无底,劚掘谁能根。梦灵仿佛到,对我方与论。拾月鲸口边,何人免为吞。燕僧摆造化,万有随手奔。补缀杂霞衣,笑傲诸贵门。将明文在身,亦尔道所存。朔雪凝别句,朔风飘征魂。再期嵩少游,一访蓬萝村。春草步步绿,春山日日暄。遥莺相应吟,晚听恐不繁。相思塞心胸,高逸难攀援。

28.《送谏议十六叔至孝义渡后奉寄》作者:孟郊

晓渡明镜中,霞衣相飘飖。浪凫惊亦双,蓬客将谁僚。别饮孤易醒,离忧壮难销。文清虽无敌,儒贵不敢骄。江吏捧紫泥,海旗剪红蕉。分明太守礼,跨蹑毗陵桥。伊洛去未回,遐瞩空寂寥。

29.《送郑仆射出节山南》作者:孟郊

国老出为将,红旗入青山。再招门下生,结束馀病孱。自笑骑马丑,强从驱驰间。顾顾磨天路,袅袅镜下颜。文魄既飞越,宦情唯等闲。羡他白面少,多是清朝班。惜命非所报,慎行诚独艰。悠悠去住心,两说何能删。

30.《寿安西渡奉别郑相公》作者:孟郊

洛河向西道,石波横磷磷。清风送君子,车远无还尘。春别亦萧索,况兹冰霜晨。零落景易入,郁抑抱难申。